Janne Heikkinen (poliitikko)

Janne Heikkinen (s. 16. toukokuuta 1990 Oulu) on suomalainen poliitikko. Hän on Oulun kaupunginvaltuutettu ja toimi aiemmin Kempeleen kunnanvaltuuston puheenjohtajana vuosina 2015–2016. Hän on ollut myös Pohjois-Pohjanmaan Kokoomuksen varapuheenjohtaja. Hänet valittiin kevään 2019 eduskuntavaaleissa kansanedustajaksi 4 124 äänellä.

Koulutus ja varhainen ura 
Heikkinen valmistui ylioppilaaksi Kempeleen lukiosta vuonna 2009. Hän opiskeli yleistä valtio-oppia Jyväskylän yliopistossa, josta valmistui yhteiskuntatieteiden maisteriksi. Hän on työskennellyt viestinnän suunnittelijana Elinkeinoelämän valtuuskunta EVAn toimistossa Helsingissä.

Poliittinen ura
Heikkinen valittiin kunnanvaltuustoon ensimmäisen kerran vuonna 2008 sekä uudelleen puolueensa äänikuninkaana vuoden 2012 kuntavaaleissa. Aikaisemmin hän toimi kunnanhallituksen varapuheenjohtajana vuosina 2013–2014. Lisäksi hän on toiminut Kokoomuksen puoluevaltuustossa vuosina 2014–2016. 

Eduskuntaan Heikkinen oli ehdolla Oulun vaalipiiristä vuoden 2015 eduskuntavaaleissa. Hän saavutti ensikertalaisena 2 295 ääntä.

Heikkinen ilmoitti joulukuussa 2016 jättävänsä Kempeleen kunnanvaltuuston puheenjohtajan tehtävät vuoden 2017 alussa paikkakunnalta muuton vuoksi. Samassa yhteydessä hänet nimettiin kuntavaaliehdokkaaksi Oulussa kevään 2017 kuntavaaleihin. Hän sai vaalissa 726 ääntä ja tuli valituksi kolmannelle valtuustokaudelleen. Ennen eduskuntaan nousemista hän toimi Oulun kaupunginhallituksen jäsenenä sekä Kokoomuksen valtuustoryhmän puheenjohtajana. Heikkinen valittiin jatkokaudelle Oulun kaupunginvaltuustoon kesän 2021 kuntavaaleissa. Hän kasvatti äänimääräänsä ja sai 1071 ääntä.

Heikkinen valittiin eduskuntaan toisella yrittämällä Oulun vaalipiiristä kevään 2019 vaaleissa. Heikkinen istuu eduskunnassa liikenne- ja viestintävaliokunnassa sekä maa- ja metsätalousvaliokunnassa. Heikkinen on myös Sitran hallintoneuvoston jäsen.

Näkemyksiä
Heikkinen sanoo olevansa oikeistolainen, jonka aatteen ytimessä on yksilö ja vapaus. Hän kannattaa yhteiskuntaa, jonka arvot rakentuvat holhouksen, sääntelyn ja verotuksen sijaan vapaudelle, valistukselle, vastuulle ja välittämiselle. Hän on sanonut, että yksilön, perheiden ja yhteisöjen tulisi ottaa enemmän vastuuta itsestään ja toisistaan. Hän kannattaa Suomen siirtymistä Viron yritysveromalliin.

Heikkinen kannattaa Suomen Nato-jäsenyyttä ja irtautumista Ottawan sopimuksesta. Hän suhtautuu kriittisesti niin julkisiin kuin yksityisiin monopoleihin ja kannattaa niiden purkamista. Hän kannattaa myös työehtosopimusten yleissitovuudesta luopumista. Hän teki syyskuussa 2018 kansalaisaloitteen työmarkkinajärjestöjen jäsenmaksujen ja työttömyyskassamaksujen verovähennyskelpoisuudesta luopumiseksi. Heikkinen vastustaa kuntien pakkoliitoksia.

Heikkinen vastusti 2020–2021 aikana käydyissä keskusteluissa Euroopan unionin elpymisvälinettä. Yli kymmenen kuukautta kestäneen poliittisen keskustelun aikana hän toistuvasti kritisoi hanketta. Heikkisen mukaan elpymisvälineen hyväksymistä ei voinut kannattaa, koska se kiihdyttää moraalikatoa, murentaa sääntöperusteisuutta ja vie EU:ta kohti syvenevää tulonsiirtounionia. Heikkinen ilmoitti äänestävänsä elpymisvälineen hyväksymistä vastaan sen jälkeen, kun kokoomuksen eduskuntaryhmä ilmoitti aluksi äänestävänsä tyhjää. Elpymisväline hyväksyttiin eduskunnassa lopulta äänin 134–71.

Poliittisena esikuvinaan Heikkinen pitää Anders Chydeniusta, Tuure Junnilaa ja Piia-Noora Kauppia.

Luottamustehtäviä 
Vuodesta 2020 alkaen Heikkinen on toiminut Suomen itsenäisyyden juhlarahasto Sitran hallintoneuvoston jäsenenä. Heikkinen valittiin marraskuussa 2020 Suomen Salibandyliitton hallituksen jäseneksi kaudelle 2021–2023. Marraskuussa 2021 Heikkinen valittiin vuosiksi 2022–2024 Suomen Vapaa-ajankalastajien varapuheenjohtajaksi.

Yksityiselämä 
Heikkinen on pitkäaikainen perhokalastuksen harrastaja. Hän on saavuttanut kilpaperhokalastuksen SM-joukkuekisoissa mitalisijoituksia: kultaa 2017 Taivalkoskella, hopeaa Perniössä 2016 ja Kuhmossa 2018 ja pronssia Kuhmossa 2019.

Vaalimenestys

Teokset

Lähteet

Nykyiset kansanedustajat
Kansallisen Kokoomuksen poliitikot
Oulun kaupunginvaltuutetut
Kempeleen kunnanvaltuutetut
Oulun vaalipiiri
Vuonna 1990 syntyneet
Elävät henkilöt